  Майя Бывальцева Удмуртиысь Кун Кенешлэн тӧроез Владимир Невоструев но парламентлэн нырысетӥ вице-спикерез, тазалыкез утёнъя, демография но семья политикая ялан ужась ӧрилэн кивалтӥсез Надежда Михайлова Ижкарысь 4 номеро эмъяськонниын коронавируслы пумит вакцинацилэсь мынэмзэ чаклазы но асьсэос прививка но прививка пуктӥзы. Со сярысь улосвылысь каткылдытӥсь ёзэслэн пресс-службаез ивортӥз. Эмъюртысь валтӥсь эмчи Ирина Кунгурова поликлиникаын вакцинациез 2020-тӥ арын толсуре кутскизы шуыса вераз. Нырысь ик прививкаез эм ужасьёслы пуктӥзы, толшорысен – вань мылкыд карисьёслы. Туннэ нуналлы милям 188 адями черодзэ возьма. Али вакцинация вирнуналэ но кӧснуналэ ортче. Мылкыд карисьёслэсь лыдмет азьвыл ик кылдытӥське. Тулыспалэ вакцинацилы нуналъёсты ватсаны малпаськомы Ирина Кунгурова, Ижкарысь 4 номеро эмъюртлэн валтӥсь эмчиезКун Кенешлэн тӧроез толсуре грипплэсь прививка пуктӥз шуыса вераз, озьы ик вакцинация паласькись висёнъёслэсь тужгес оскымон утиськон амал луэ шуыса пусйиз. Владимир Невоструевлэн кылъёсызъя, улосвыл парламентысь депутатъёс понна вакцинациез радъялозы, но берлогес. Ми валаськомы, туннэ мылкыд карисьёс трос, но вакцина ӧжыт вуиз али. Нырысь ик висёнэз кутыны бадӟым луонлыкен адямиослы – эмчиослы, дышетӥсьёслы – прививка пуктыны луонлык сётӥськом. Кун Кенешын ми дась, трос адями понна вакцинациез радъялом. Тулыспалэ тырмыт вакцина вуоз ни шуыса оскиськом. Ваньзылы прививка пуктыны ӵектӥсько Владимир Невоструев, Удмуртиысь Кун Кенешлэн тӧроезНадежда Михайлова озьы ик пусйиз, эмчи сямен со котьку прививка пуктыны дэмла вал, угось со гинэ паласькись висёнъёслэсь утьыны быгатэ.  Тодэ вайытом, коронавирус инфекцилэсь прививкаез ас мылкыдъя но дунтэк пуктыны луэ. Тулыспалысен прививка пуктыны нуналъёсты ватсалозы. Толшоре элькунэ 25 сюрс 400 доза вакцина вуоз на, нош тулыспалэ эшшо 40 сюрс доза. Озьы ик Удмуртиын ковидлэсь вакциналы сӥзем сайт ужаны кутскиз.  Тегъёс: Тазалык Ижкар ВладимирНевоструев Удмуртия коронавирус КунКенеш прививка  